སྤྱིར་ཟིང་པོ་རྗེ་ཁྲི་འབངས་སུམ་བྱ་བ་ནི་འཕན་པོའི་ཡུལ་དུ་ཡོད་ཚུལ་བོད་ཀྱི་དཔེ་རྙིང་དབའ་བཞེད་ལས།ཟིང་པོའི་རྒྱལ་པོ་ཁྲི་འཕང་གསུམ་གྱིས་ལྷ་སྙིང་རྗེ་མེད་པའི་ཐང་ལྷ་ཡར་ལྷ་གསོལ།འཕན་ཡུལ་གྱི་ཨག་གཤེན་རྣམ་གཉིས་གནག་ལུག་དང་རྟ་ལ་སོགས་པ་དུད་འགྲོ་མང་པོ་ནི་བསད།སྡིག་སྔ་མའི་སྟེང་ལ་ཕྱི་མ་མནན་ཏེ་འཁྲུལ་བའི་ཆོས་ལ་སྤྱད་པས་ཁོའི་བྲན་ཉང་སྦས་གནོན་དང་གསུམ།ཚེ་སྤོངས་འཕྲིན་དང་བཞི།མཁར་ཁུང་ལུང་རྒྱབ་བུ་སྣང་དང་ཆས་ནས་སྤུ་རྒྱལ་བོད་ཀྱི་མངའ་རིས་སུ་འདུས་པ་ལགས་ཏེ།ཞེས་དང་།ཡང་བོད་ཀྱི་ཡིག་ཚང་ཉང་ཆོས་འབྱུང་སོགས་སུ་བོད་རྗེ་གཉའ་ཁྲིའི་སྐབས་བྱོན་པའི་བོན་ཤེས་པ་ཅན་བཅུ་གཉིས་ཀྱི་ཁྲོད་དུ་ཟིངས་པ་བོན་པོ་ཞེས་པ་ནི་ཟིང་པོ་རྗེ་ལ་གོ་ཆོག་སྟེ།བོད་ཀྱི་ལོ་རྒྱུས་ཡོངས་གྲགས་སུ་བོན་ཤེས་པ་ཅན་ནམ་རྒྱལ་ཕྲན་བཅུ་གཉིས་ཞེས་ཀྱང་ཟེར་བས་ཟིང་པོ་ནི་གཉའ་ཁྲིའི་དུས་དབུས་ཕྱོགས་སུ་གནས་པའི་རྒྱལ་ཕྲན་ཞིག་ཏུ་གོ་ན་མ་གཏོགས་སུམ་པ་དང་སོ་སོར་ཡིན་པ་ཤེས་དགོས་ལ།བོད་རྒྱའི་མཁས་པ་ཚང་མར་ཆ་རྒྱུས་ཡོད་པའི་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་ཡི་དོན་སྙིང་ནི།གཅིག་ན་བོད་ཀྱི་བཙན་པོ་སྟག་རི་གཉན་གཟིགས་དང་གནམ་རུ་སྲོང་བཙན་ཡབ་སྲས་གཉིས་ཀྱི་རིང་གི་གནས་ཚུལ་ཡིན་པ་དང་།གཉིས་ན་བཙན་པོ་ཁོང་གཉིས་ཀྱིས་ཉེ་འཁོར་གྱི་རྒྱལ་ཕྲན་ཟིང་པོ་རྗེ་སྟག་སྐྱ་བོ་དང་ཟིང་པོ་རྗེ་ཁྲི་འབངས་སུམ་བྱ་བ་གཉིས་ཀྱི་ནང་ཁུལ་འགལ་བ་བེད་སྤྱད་དེ་སྲིད་བརླགས་པའི་ལོ་རྒྱུས་ཡིན་པ་དང་།གསུམ་ན་ཟིང་པོ་རྗེ་དེ་ཚོའི་གནས་ཡུལ་ནི་སྐྱིད་ཆུའི་རྒྱུད་ཀྱི་གཡས་གཡོན་ཏེ་དེང་གི་འཕན་པོ་ལྷུན་གྲུབ་རྫོང་དང་་སྟོད་ལུང་བདེ་ཆེན་རྫོང་།སྟག་རྩེ་རྫོང་།མལ་གྲོ་གུང་དཀར་རྫོང་བཞིའི་མངའ་ཁོངས་དང་དེ་དག་གི་ཉེ་འཁོར་ས་གནས་ཙམ་ཡིན་པ་ལས་གོང་དུ་སོང་བའི་བར་ཁམས་སུམ་པའི་ཡུལ་མིན་པ་གསལ་ཐག་ཆོད་སྙམ།དཔེར་ན་གནའ་བོའི་ས་མིང་དང་ཡུལ་མིང་མང་པོ་དེང་སང་བར་དུ་འཕན་ཡུལ་ཕྱོགས་སུ་ཁྲ་སྣ་དང་ཟིང་པོ་རྩེ་དང་སྟག་མགོའི་ཟིང་པོ་ལྟ་བུ་ཁོ་བོ་ཆེད་དུ་ཡུལ་ཕྱོགས་དེར་སོང་སྐབས་སྟོན་རྒྱུ་ཡོད་པ་དང་།ཉེན་ཀར་ནི་སྟོད་ལུང་བདེ་ཆེན་ཁོངས་ཀྱི་བྱང་ངོས་ལུང་པའི་ཕུར་ཉེན་ཟེར་བའི་ལུང་པ་ཡོད་པར་ལ་ཞིག་བརྒྱབ་ན་འཕན་ཡུལ་དུ་སླེབ་ཟེར་བ་དང་།ཟིང་པོ་སྟག་སྐྱ་བོ་ནི་ཕལ་ཆེར་འོལ་ཁའི་ཕུར་ཡོད་པར་ལ་ཞིག་བརྒྱབ་ན་མལ་གྲོ་དང་ཀོང་པོ་རྒྱ་མདར་སླེབས་པ་ཡོད་ཅེས་ཐོས་ལ།ཡེལ་རབ་སྡེ་བཞི་དང་ཀླུང་ཡ་གསུམ་ནི་དེང་སང་གི་འབྲི་གུང་ཆུ་མཛོད་ཡོད་སའི་ལུང་པའི་མདོར་ཞྭ་ལྷ་ཁང་གི་གནས་ལ་བོད་ཀྱི་ལོ་རྒྱུས་རྣམས་སུ་ཞྭའི་ཀླུང་ཤོད་ཟེར་བས་དེ་ཕྱོགས་ཡིན་པ་ཤེས་ལ།ཡང་འདིའི་ཐད་དུ་མཁས་པ་ལ་ལས་མཁར་སྤུར་བའམ་སྔུར་བ་ཡོད་ས་ཡུལ་གྲུ་གཞན་དང་།ཡང་ཁྲི་འབངས་སུམ་གྱི་མིང་སུམ་བུ་ཟེར་བ་ལ་སུམ་པའི་བུ་ལྟ་བུར་གོ་བ་ལེན་མཁན་སོགས་ཡོད་ནའང་།ཏུན་ཧོང་ཡིག་རྙིང་གི་མ་ཕྱི་ངོ་མ་དང་བོད་ཀྱི་ལོ་རྒྱུས་ཡིག་ཆ་རྣམས་དང་བསྡུར་ཏེ་ལེགས་པར་དཔྱོད་དང་རིག་པ་གླེན་པ་འདྲ་མིན་ན་གོ་བ་མི་ལོན་རྒྱུ་ཆེར་མེད་སྙམ་མོ།།